জীবনের সবচেয়ে খারাপ সময়ে দেখা হয়েছিল ইনগ্রিড ম্যাক চুলামের সঙ্গে। সুদর্শনা, স্বর্ণকেশী ইনগ্রিডের স্বামী মেক্সিকান ইহুদি বিলিওনিয়ার। স্ত্রীর চেয়ে বয়সে অনেক বেশি। প্যারিসের অভিজাতপাড়ার বিলাসবহুল অ্যাপার্টমেন্টে থাকতেন এবং স্বামী আর তাঁর অর্থসম্পদ ব্যবহার করে আগ্রাসী চাহিদা মেটাতেন। ইনগ্রিড সাগঁর প্রেমে পড়েন। দিনের অনেকটা সময় কাটাতেন একত্রে। স্বামীর মৃত্যুর পর সাগঁ যখন অসুস্থ কপর্দকশূন্য – ইনগ্রিড সাগঁর বাড়িতে চলে আসেন থাকতে। দুজনে মিলে কোকেন নিতেন। বলা যায় পরিকল্পিতভাবেই সাগঁকে সব বন্ধু-স্বজন এবং তাঁর ছেলে থেকে দূরে রেখে সম্পর্ক ও সান্নিধ্য বঞ্চিত করেছেন।